EVROPSKA KOMISIJA Bruselj, 6.9.2022 COM(2022) 439 final 2022/0259(NLE) Predlog SKLEP SVETA o stališču, ki se v imenu Evropske unije zastopa v Mednarodni pomorski organizaciji na 106. zasedanju Odbora za pomorsko varnost in 79. zasedanju Odbora za varstvo morskega okolja glede sprejetja sprememb Mednarodne konvencije o varstvu človeškega življenja na morju (SOLAS), Mednarodnega kodeksa o okrepljenem programu inšpekcij med pregledi ladij za prevoz razsutega tovora in naftnih tankerjev iz leta 2011 (kodeks ESP iz leta 2011) in Priloge VI k Mednarodni konvenciji o preprečevanju onesnaževanja morja z ladij (MARPOL)





OBRAZLOŽITVENI MEMORANDUM 1.Predmet urejanja predloga Ta predlog se nanaša na sklep o določitvi stališča, ki naj se v imenu Unije zastopa na 106. zasedanju Odbora za pomorsko varnost Mednarodne pomorske organizacije (v nadaljnjem besedilu: 106. zasedanje odbora MSC), ki bo potekalo od 2. do 11. novembra 2022, in na 79. zasedanju Odbora za varstvo morskega okolja Mednarodne pomorske organizacije (v nadaljnjem besedilu: 79. zasedanje odbora MEPC), ki bo potekalo od 12. do 16. decembra 2022. Na 105. zasedanju odbora MSC je bilo predvideno, da bodo na njegovem 106. zasedanju sprejete spremembe: (1)poglavja II-2 Mednarodne konvencije o varstvu človeškega življenja na morju (SOLAS) iz leta 1974; (2)Mednarodnega kodeksa o okrepljenem programu inšpekcij med pregledi ladij za prevoz razsutega tovora in naftnih tankerjev iz leta 2011(kodeks ESP iz leta 2011). Na 78. zasedanju odbora MEPC je bilo predvideno, da bodo na njegovem 79. zasedanju sprejete spremembe: (1)Priloge VI h konvenciji MARPOL o vključitvi več informacij o učinkovitosti ladje v zvezi z ogljično intenzivnostjo v zbirko podatkov IMO o porabi goriva ladij. 2.Ozadje predloga 2.1.Konvencija o Mednarodni pomorski organizaciji S Konvencijo o Mednarodni pomorski organizaciji je ustanovljena Mednarodna pomorska organizacija (IMO). Namen IMO je zagotoviti forum za sodelovanje na področju urejanja in praks v zvezi s tehničnimi zadevami vseh vrst, ki vplivajo na ladijski promet v mednarodni trgovini. Poleg tega si prizadeva spodbujati splošno sprejetje najvišjih izvedljivih standardov v zadevah pomorske varnosti, učinkovitosti plovbe ter preprečevanja in nadzora onesnaževanja morja z ladij, s čimer se spodbujajo enaki konkurenčni pogoji. Obravnava tudi s tem povezane upravne in pravne zadeve. Konvencija je začela veljati 17. marca 1958. Vse države članice so pogodbenice Konvencije. Unija ni pogodbenica te konvencije. Vse države članice so pogodbenice Mednarodne konvencije o preprečevanju onesnaževanja morja z ladij (v nadaljnjem besedilu: konvencija MARPOL) iz leta 1973, ki je začela veljati 2. oktobra 1983, in Priloge VI, ki je začela veljati 18. maja 2005. Unija ni pogodbenica konvencije MARPOL. Vse države članice so pogodbenice Mednarodne konvencije o varstvu človeškega življenja na morju (v nadaljnjem besedilu: konvencija SOLAS) iz leta 1974, ki je začela veljati 25. maja 1980. Unija ni pogodbenica konvencije SOLAS. 2.2.Mednarodna pomorska organizacija Mednarodna pomorska organizacija (IMO) je specializirana agencija Združenih narodov, pristojna za varnost ladijskega prometa in preprečevanje onesnaževanja morja z ladij. Je svetovni organ za določanje standardov za varnost in okoljsko učinkovitost mednarodnega ladijskega prometa. Njena glavna vloga je oblikovati regulativni okvir za industrijo ladijskega prometa, ki bo pravičen in učinkovit ter splošno sprejet in izvajan. Članstvo v IMO je odprto za vse države; članice IMO so vse države članice EU. Odnosi EU z IMO temeljijo predvsem na sporazumu o sodelovanju, ki sta ga leta 1974 sklenili Medvladna pomorska posvetovalna organizacija (IMCO) in Komisija Evropskih skupnosti.

Odbor za pomorsko varnost IMO sestavljajo vse članice IMO, sestaja pa se vsaj enkrat letno. Obravnava vse zadeve v okviru te organizacije, ki se nanašajo na pomoč pri plovbi, gradnjo in opremo plovil, število članov posadke z vidika varnosti, predpise o preprečevanju trkov, ravnanje z nevarnimi tovori, postopke in zahteve za pomorsko varnost, hidrografske podatke, ladijske in navigacijske dnevnike, preiskave pomorskih nezgod, reševanje ter vse druge zadeve, ki neposredno vplivajo na pomorsko varnost. Odbor za varstvo morskega okolja IMO prav tako sestavljajo vse članice IMO, sestaja pa se vsaj enkrat letno. Pod okriljem IMO obravnava okoljska vprašanja s področja uporabe konvencije MARPOL, ki zadevajo nadzorovanje in preprečevanje onesnaževanja z ladij, med drugim onesnaževanja z nafto, kemikalijami, ki se prevažajo kot razsuti tovor, odplakami, smetmi in drugimi izpusti z ladij v zrak, vključno z onesnaževali zraka in emisijami toplogrednih plinov. Druge obravnavane zadeve vključujejo ravnanje z balastno vodo, sisteme proti obraščanju, recikliranje ladij, pripravljenost in odzivanje na onesnaženje ter opredeljevanje posebnih območij, zlasti občutljivih morskih območij. Tako Odbor za pomorsko varnost kot tudi Odbor za varstvo morskega okolja IMO sprejmeta vse potrebne ukrepe za izvajanje vseh nalog, ki so jima dodeljene s konvencijo IMO ali jima jih dodeli Skupščina IMO ali Svet IMO, ali vseh nalog, ki spadajo na zgoraj navedeno področje uporabe ter so jima lahko dodeljene na podlagi katerega koli drugega mednarodnega instrumenta in sprejete s strani IMO. Sklepi Odbora za pomorsko varnost in Odbora za varstvo morskega okolja ter njunih pomožnih organov se sprejemajo z večino glasov njihovih članov. 2.3.Predvideni akt Odbora za pomorsko varnost IMO Odbor MSC naj bi na 106. zasedanju, ki bo potekalo od 2. do 11. novembra 2022, sprejel spremembe poglavja II-2 konvencije SOLAS in kodeksa ESP. Namen predvidenih sprememb poglavja II-2 konvencije SOLAS je upoštevati dobavitelje naftnega goriva, ki niso izpolnili zahtev glede plamenišča, ukrepe proti dobaviteljem naftnega goriva, za katere je bilo ugotovljeno, da dobavljajo naftno gorivo, ki ne izpolnjuje minimalnih zahtev glede plamenišča, in dokumentacijo o plamenišču dejanske serije goriva pri oskrbovanju z gorivom. Namen predvidenih sprememb kodeksa ESP je izvajanje strožjih zahtev za preglede balastnih tankov in praznih prostorov, s čimer se bodo obravnavala varnostna vprašanja, opredeljena med pomorsko varnostno preiskavo izgube MV Stellar Daisy, ki jo je izvedla država zastave. 2.4.Predvideni akt Odbora za varstvo morskega okolja IMO Odbor MEPC naj bi na 79. zasedanju, ki bo potekalo od 12. do 16. decembra 2022, sprejel spremembe prilog V in VI h konvenciji MARPOL. Namen predvidenih sprememb Priloge VI h konvenciji MARPOL je vključiti več informacij o učinkovitosti ladje v zvezi z ogljično intenzivnostjo v sistem zbiranja podatkov o porabi goriva ladij IMO. 3.Stališče, ki se zastopa v imenu Unije 3.1.Spremembe poglavja II-2 Mednarodne konvencije o varstvu človeškega življenja na morju Odbor za pomorsko varnost (MSC) se je na svojem 100. zasedanju dogovoril, da bo v svoj dvoletni program vključil pobudo v zvezi z „razvojem nadaljnjih ukrepov za izboljšanje varnosti ladij v zvezi z uporabo kurilnega olja“, z letom 2021 kot predvidenim letom dokončanja, da se pregledajo obstoječe določbe o varnosti za kurilno olje in informacije o posledicah za varnost, povezanih z uporabo kurilnega olja, ter oblikujejo nadaljnji ukrepi za izboljšanje varnosti ladij v zvezi z uporabo kurilnega olja. Odbor MSC se je na svojem 100. zasedanju tudi strinjal, da se lahko na 101. zasedanju odbora ustanovi delovna skupina za nadaljnji napredek pri razvoju ukrepov za izboljšanje varnosti ladij v zvezi z uporabo kurilnega olja. Stališče Unije na 100. zasedanju odbora MSC je bilo, da se podpre vsakršen prihodnji razvoj, katerega cilj je izboljšati kakovost goriva in zagotoviti kakovostno oskrbo z gorivom glede na morebitne operativne varnostne vidike, povezane z njegovo uporabo. Na 101. zasedanju odbora MSC je bila ustanovljena korespondenčna skupina za varnost naftnega goriva, katere delo usklajuje Nemčija in ki ima med drugim naslednje pristojnosti: 1. nadalje preuči razvoj obveznih zahtev glede poročanja o potrjenih primerih, v katerih dobavitelji naftnega goriva niso izpolnili zahtev Organizacije glede plamenišča, ob upoštevanju, da bi bilo treba povratne informacije zagotoviti tudi dobavitelju; 2. nadalje preuči razvoj obveznih zahtev za zagotovitev, da države pogodbenice konvencije SOLAS ustrezno ukrepajo proti dobaviteljem naftnega goriva v potrjenih primerih dobav naftnega goriva, ki ne izpolnjuje zahtev iz pravila II-2/4.2.1 konvencije SOLAS, ob upoštevanju pravila 18.9.4 iz Priloge VI h konvenciji MARPOL; 3. nadalje preuči razvoj obveznih zahtev glede dokumentacije o plamenišču dejanske serije goriva pri oskrbovanju z gorivom, ki vključuje izjavo, da je dobavljeno naftno gorivo v skladu s pravilom II-2/4.2.1 konvencije SOLAS. Stališče Unije na 101. zasedanju odbora MSC je bilo, da se podprejo predlogi v oddanih dokumentih, in predlagano je bilo, da se podrobneje obravnavajo v delovni skupini za ukrepe za izboljšanje varnosti ladij v zvezi z uporabo kurilnega olja. Na 103. zasedanju odbora MSC je bila ponovno ustanovljena korespondenčna skupina za razvoj nadaljnjih ukrepov za izboljšanje varnosti ladij v zvezi z uporabo kurilnega olja, katere delo usklajuje Nemčija. Skupini je bilo med drugim naročeno, naj: (1)z namenom dokončnega oblikovanja nadalje razvije osnutek sprememb konvencije SOLAS v zvezi s poročanjem o potrjenih primerih, v katerih dobavitelji naftnega goriva niso izpolnili zahtev Organizacije glede plamenišča, ob upoštevanju, da bi bilo treba povratne informacije zagotoviti tudi dobavitelju;

(2)z namenom dokončnega oblikovanja nadalje razvije osnutek sprememb konvencije SOLAS o ukrepih proti dobaviteljem naftnega goriva, za katere je bilo ugotovljeno, da dobavljajo naftno gorivo, ki ne izpolnjuje minimalnih zahtev glede plamenišča; (3)z namenom dokončnega oblikovanja nadalje razvije obvezne zahteve v zvezi z dokumentacijo o plamenišču dejanske serije goriva pri oskrbovanju z gorivom. Stališče Unije na 103. zasedanju odbora MSC je bilo, da se podpre poročilo korespondenčne skupine o obveznih zahtevah. Odbor MSC je na 105. zasedanju odobril predvidene spremembe (odstavek 5.13 poročila o 105. zasedanju odbora MSC (MSC 105/20)) z namenom sprejetja na 106. zasedanju odbora MSC. Stališče Unije na 105. zasedanju odbora MSC je bilo, da se podpre predlog korespondenčne skupine za razvoj nadaljnjih ukrepov za izboljšanje varnosti ladij v zvezi z uporabo kurilnega olja. Stališče Unije bi moralo biti, da se podprejo te spremembe, saj se bo z njimi izboljšala varnost ladij v zvezi z uporabo kurilnega olja ob upoštevanju dobaviteljev naftnega goriva, ki niso izpolnili zahtev glede plamenišča, ukrepov proti dobaviteljem naftnega goriva, za katere je bilo ugotovljeno, da dobavljajo naftno gorivo, ki ne izpolnjuje minimalnih zahtev glede plamenišča, in dokumentacije o plamenišču dejanske serije goriva pri oskrbovanju z gorivom. 3.2.Spremembe Mednarodnega kodeksa o okrepljenem programu inšpekcij med pregledi ladij za prevoz razsutega tovora in naftnih tankerjev (kodeks ESP) Na 103. zasedanju odbora MSC je bilo pododboru za načrtovanje in konstrukcijo ladij (SDC 8) naročeno, naj preuči spremembe kodeksa ESP za obravnavo varnostnih vprašanj, opredeljenih med pomorsko varnostno preiskavo izgube MV Stellar Daisy, ki jo je izvedla država zastave, v okviru njegove obstoječe stalne pobude za spremembe kodeksa ESP. Odbor MSC se je na 103. zasedanju tudi strinjal, da bi moral pododbor SDC podrobno preučiti predlagane spremembe kodeksa ESP iz leta 2011 za obravnavo vprašanj, povezanih s pregledi balastnih tankov in praznih prostorov, in da bi morale takšne spremembe začeti veljati skupaj z drugimi spremembami, ki se pripravljajo na podlagi obstoječe pobude. Stališče Unije na 103. zasedanju odbora MSC je bilo, da se podpre preučitev sprememb kodeksa ESP iz leta 2011, ki naj bi jo izvedel pododbor SDC. Pododbor SDC se je na 8. zasedanju dogovoril o osnutku sprememb kodeksa ESP iz leta 2011 za predložitev v odobritev na 105. zasedanju odbora MSC. Stališče Unije na 8. zasedanju pododbora SDC je bilo, da se podprejo rezultati preiskave MV Stellar Daisy. Odbor MSC je na 105. zasedanju odobril osnutek sprememb kodeksa ESP iz leta 2011 (odstavek 15.12 poročila o 105. zasedanju odbora MSC (MSC 105/20)) z namenom sprejetja na 106. zasedanju odbora MSC. Stališče Unije na 105. zasedanju odbora MSC je bilo, da se podpre odobritev osnutka sprememb kodeksa ESP iz leta 2011 z namenom poznejšega sprejetja. Stališče Unije bi moralo biti, da se te spremembe podprejo, saj so namenjene krepitvi zahtev za inšpekcijske preglede praznih prostorov in balastnih tankov. 3.3.Spremembe Priloge VI k Mednarodni konvenciji o preprečevanju onesnaževanja morja z ladij (MARPOL) Unija je na 77. zasedanju odbora MEPC predlagala, naj se v sistem zbiranja podatkov IMO vključijo informacije za ladjo o zahtevanih in doseženih vrednostih ter oceni indeksa energijske učinkovitosti za obstoječe ladje (EEXI) in kazalnika ogljične intenzivnosti (CII). Nadalje je predlagala morebitne spremembe Dodatka IX k Prilogi VI h konvenciji MARPOL in osnutek nalog za delovni potek spremembe sistema zbiranja podatkov IMO. Na 77. zasedanju odbora MEPC je bilo delovni skupini za toplogredne pline za obdobje med zasedanji (ISWG-GHG 11) naročeno, naj med drugim nadalje preuči predloge morebitnih sprememb Dodatka IX k Prilogi VI h konvenciji MARPOL. Stališče Unije na 77. zasedanju odbora MEPC je bilo, da se podprejo predlagane spremembe Dodatka IX k Prilogi VI h konvenciji MARPOL. Delovna skupina ISWG-GHG 11 je dokončala osnutek sprememb Dodatka IX k Prilogi VI h konvenciji MARPOL za vključitev več informacij o učinkovitosti ladje v zvezi z ogljično intenzivnostjo z namenom njihove odobritve na 78. zasedanju odbora MEPC.

Odbor MEPC je na 78. zasedanju odobril osnutek sprememb Dodatka IX k Prilogi VI h konvenciji MARPOL za vključitev več informacij o učinkovitosti ladje v zvezi z ogljično intenzivnostjo v sistem zbiranja podatkov o porabi goriva ladij IMO (odstavek 7.119 poročila o 78. zasedanju odbora MEPC (MEPC 78/17)) z namenom sprejetja na 79. zasedanju odbora MEPC. Stališče Unije na 78. zasedanju odbora MEPC in delovne skupine ISWG-GHG 11 je bilo, da se podpre odobritev osnutka sprememb Dodatka IX k Prilogi VI h konvenciji MARPOL. Stališče Unije bi moralo biti, da se podprejo te spremembe, saj bi informacije o ogljični intenzivnosti ladij zagotovile bistvene informacije o energijski učinkovitosti in učinkovitosti v zvezi z ogljično intenzivnostjo svetovnega ladjevja, zato bi jih bilo treba sporočiti za sistem zbiranja podatkov IMO. 3.4.Ustrezna zakonodaja EU in pristojnost EU 3.4.1.Spremembe poglavja II-2 Mednarodne konvencije o varstvu človeškega življenja na morju V skladu s členom 6(2)(a)(i) Direktive 2009/45/ES o varnostnih predpisih in standardih za potniške ladje se konvencija SOLAS, kakor je bila spremenjena, uporablja za potniške ladje razreda A. Zato bodo spremembe poglavja II-2 konvencije SOLAS, ki naj bi bile sprejete na 106. zasedanju odbora MSC, vplivale na zahteve, ki se uporabljajo v skladu z Direktivo 2009/45/ES. 3.4.2.Spremembe Mednarodnega kodeksa o okrepljenem programu inšpekcij med pregledi ladij za prevoz razsutega tovora in naftnih tankerjev (kodeks ESP) Uredba (EU) št. 530/2012 o pospešenem uvajanju zahtev o dvojnem trupu ali enakovrednih konstrukcijskih zahtev za tankerje z enojnim trupom uvaja obvezno uporabo programa ocene stanja IMO (CAS) za tankerje z enojnim trupom, starejše od 15 let. Okrepljeni program inšpekcij med pregledi ladij za prevoz razsutega tovora in naftnih tankerjev ali okrepljeni program inšpekcij (ESP) določa, kako naj se taka okrepljena ocena izvaja. Ker CAS uporablja ESP kot orodje za doseganje svojega cilja, se bodo vse spremembe pregledov ESP, kot so trenutne spremembe osredotočanja na preglede samo sumljivih območij za merjenje debeline pri prvem rednem pregledu naftnih tankerjev z dvojnim trupom, avtomatično uporabljale na podlagi Uredbe (EU) št. 530/2012. Zato bodo spremembe kodeksa ESP iz leta 2011, ki naj bi bile sprejete na 106. zasedanju odbora MSC, vplivale na uporabo Uredbe (EU) št. 530/2012. 3.4.3.Spremembe Priloge VI k Mednarodni konvenciji o preprečevanju onesnaževanja morja z ladij (MARPOL) Uredba (EU) 2015/757 o spremljanju emisij ogljikovega dioksida iz pomorskega prevoza, poročanju o njih in njihovem preverjanju ter spremembi Direktive 2009/16/ES vzpostavlja pravni okvir za sistem EU za spremljanje emisij CO2 ter energijske učinkovitosti ladijskega prevoza, poročanje o njih in njihovo preverjanje (uredba o SPP). Cilj Uredbe je zagotoviti zanesljive in preverljive podatke o emisijah CO2, obveščati oblikovalce politik ter spodbujati tržno uvajanje energijsko učinkovitih tehnologij in ravnanja. To zagotavlja z obravnavanjem tržnih ovir, kot je pomanjkanje informacij. Povezani delegirani uredbi Komisije o preverjanju in akreditaciji preveriteljev ter o izpopolnjevanju metod za spremljanje sta bili sprejeti 22. septembra 2016. Komisija je 4. novembra 2016 sprejela dodatni izvedbeni uredbi o parametrih tovora in predlogah načrtov. Indeks energijske učinkovitosti za obstoječe ladje (EEXI) in kazalnik ogljične intenzivnosti (CII), vrednosti, ki naj bi bili vključeni v sistem zbiranja podatkov IMO, sta povezana z uredbo o SPP, saj je cilj Uredbe EU zbiranje in objava informacij o tehnični in operativni energijski učinkovitosti ladij za vsako ladjo posebej. Zato bodo spremembe Priloge VI h konvenciji MARPOL, ki naj bi bile sprejete na 79. zasedanju odbora MEPC, vplivale na izvajanje Uredbe (EU) 2015/757. 3.4.4.Pristojnost EU Spremembe poglavja II-2 konvencije SOLAS bi vplivale na pravo Unije, zlasti na uporabo Direktive 2009/45/ES. Spremembe kodeksa ESP iz leta 2011 bi vplivale na pravo Unije, zlasti na uporabo Uredbe (EU) št. 530/2012.

Spremembe Priloge VI h konvenciji MARPOL bi vplivale na pravo Unije, zlasti na izvajanje Uredbe (EU) 2015/757. Predmet urejanja predvidenih aktov se torej nanaša na področje, na katerem ima Unija izključno zunanjo pristojnost na podlagi zadnjega dela člena 3(2) PDEU. 4.Pravna podlaga 4.1.Postopkovna pravna podlaga 4.1.1.Načela Člen 218(9) Pogodbe o delovanju Evropske unije (PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“. Člen 218(9) PDEU se uporablja ne glede na to, ali je Unija članica organa ali pogodbenica sporazuma. Pojem „akti s pravnim učinkom“ vključuje tudi akte, ki imajo pravni učinek zaradi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka po mednarodnem pravu, a lahko „odločilno vpliva[jo] na vsebino ureditve, ki jo [sprejme] zakonodajalec Unije“. 4.1.2.Uporaba v obravnavanem primeru Odbor za pomorsko varnost in Odbor za varstvo morskega okolja IMO sta organa, ustanovljena s sporazumom, in sicer s Konvencijo o Mednarodni pomorski organizaciji. Akti, k sprejetju katerih sta ta odbora IMO pozvana, so akti s pravnim učinkom. Predvideni akti lahko odločilno vplivajo na vsebino naslednje zakonodaje EU in zlasti na: –Direktivo 2009/45/ES o varnostnih predpisih in standardih za potniške ladje. V skladu s členom 6(2)(a)(i) se namreč konvencija SOLAS, kakor je bila spremenjena, uporablja za potniške ladje razreda A; –Uredbo (EU) št. 530/2012 o pospešenem uvajanju zahtev o dvojnem trupu ali enakovrednih konstrukcijskih zahtev za tankerje z enojnim trupom. Uredba (EU) št. 530/2012 namreč uvaja obvezno uporabo programa ocene stanja IMO (CAS) za tankerje z enojnim trupom, starejše od 15 let. Okrepljeni program inšpekcij med pregledi ladij za prevoz razsutega tovora in naftnih tankerjev ali okrepljeni program inšpekcij (ESP) določa, kako naj se taka okrepljena ocena izvaja. Ker CAS uporablja ESP kot orodje za doseganje svojega cilja, se bodo vse spremembe pregledov ESP, kot so trenutne spremembe osredotočanja na preglede samo sumljivih območij za merjenje debeline pri prvem rednem pregledu naftnih tankerjev z dvojnim trupom, avtomatično uporabljale na podlagi Uredbe (EU) št. 530/2012; –Uredbo (EU) 2015/757 (uredba o SPP) o spremljanju emisij ogljikovega dioksida iz pomorskega prevoza, poročanju o njih in njihovem preverjanju ter spremembi Direktive 2009/16/ES. Obstajajo namreč povezave med uredbo o SPP ter vrednostmi indeksa EEXI in kazalnika CII, ki jih je treba vključiti v sistem zbiranja podatkov IMO. Zato lahko sprejetje sprememb –poglavja II-2 Mednarodne konvencije o varstvu človeškega življenja na morju, –Mednarodnega kodeksa o okrepljenem programu inšpekcij med pregledi ladij za prevoz razsutega tovora in naftnih tankerjev (kodeks ESP), –Priloge VI k Mednarodni konvenciji o preprečevanju onesnaževanja morja z ladij (MARPOL) odločilno vpliva na vsebino naslednje zakonodaje EU, zlasti Direktive 2009/45/ES o varnostnih predpisih in standardih za potniške ladje, Uredbe (EU) št. 530/2012 o pospešenem uvajanju zahtev o dvojnem trupu ali enakovrednih konstrukcijskih zahtev za tankerje z enojnim trupom in Uredbe (EU) 2015/757 (uredba o SPP) o določitvi pravnega okvira za sistem EU za spremljanje emisij CO2 ter energijske učinkovitosti ladijskega prevoza, poročanje o njih in njihovo preverjanje.

Predvideni akti ne dopolnjujejo ali spreminjajo institucionalnega okvira Sporazuma. Postopkovna pravna podlaga za predlagani sklep je zato člen 218(9) PDEU. 4.2.Materialna pravna podlaga 4.2.1.Načela Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. Če ima predvideni akt dva cilja ali elementa in je eden od teh ciljev ali elementov glavni, drugi pa postranski, mora sklep po členu 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element. 4.2.2.Uporaba v obravnavanem primeru Glavni cilj in vsebina predvidenega akta se nanašata na pomorski promet. Materialna pravna podlaga za predlagani sklep je zato člen 100(2) PDEU. 4.3.Zaključek Pravna podlaga predlaganega sklepa bi moral biti člen 100(2) PDEU v povezavi s členom 218(9) PDEU. 2022/0259 (NLE) Predlog SKLEP SVETA o stališču, ki se v imenu Evropske unije zastopa v Mednarodni pomorski organizaciji na 106. zasedanju Odbora za pomorsko varnost in 79. zasedanju Odbora za varstvo morskega okolja glede sprejetja sprememb Mednarodne konvencije o varstvu človeškega življenja na morju (SOLAS), Mednarodnega kodeksa o okrepljenem programu inšpekcij med pregledi ladij za prevoz razsutega tovora in naftnih tankerjev iz leta 2011 (kodeks ESP iz leta 2011) in Priloge VI k Mednarodni konvenciji o preprečevanju onesnaževanja morja z ladij (MARPOL)

SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 100(2) v povezavi s členom 218(9) Pogodbe, ob upoštevanju predloga Evropske Komisije, ob upoštevanju naslednjega: (1)Konvencija o Mednarodni pomorski organizaciji (IMO) je začela veljati 17. marca 1958. (2)IMO je specializirana agencija Združenih narodov, pristojna za varnost pomorskega prometa ter preprečevanje onesnaževanja morja in zraka z ladij. Vse države članice Unije so članice IMO. Unija ni članica IMO. (3)Na podlagi člena 28, točka (b), konvencije o IMO Odbor za pomorsko varnost sprejema vse potrebne ukrepe za izvajanje vseh nalog, ki so mu dodeljene v skladu z navedeno konvencijo ali mu jih dodeli Skupščina IMO ali Svet IMO, ali vseh nalog, ki spadajo na področje uporabe navedenega člena ter so lahko Odboru za pomorsko varnost dodeljene na podlagi katerega koli drugega mednarodnega instrumenta in sprejete s strani IMO.

(4)Na podlagi člena 38, točka (a), konvencije o IMO Odbor za varstvo morskega okolja opravlja naloge, ki jih nanj prenese IMO ali so nanj prenesene z drugimi mednarodnimi konvencijami, za preprečevanje in nadzorovanje onesnaževanja morja z ladij, zlasti z vidika sprejemanja in spreminjanja pravil ali drugih določb. (5)Odbor za pomorsko varnost naj bi na 106. zasedanju, ki bo potekalo od 4. do 11. novembra 2022, sprejel spremembe poglavja II-2 Mednarodne konvencije o varstvu človeškega življenja na morju (v nadaljnjem besedilu: konvencija SOLAS) in Mednarodnega kodeksa o okrepljenem programu inšpekcij med pregledi ladij za prevoz razsutega tovora in naftnih tankerjev (v nadaljnjem besedilu: kodeks ESP). (6)Odbor za varstvo morskega okolja naj bi na 79. zasedanju, ki bo potekalo od 12. do 16. decembra 2022, sprejel spremembe Dodatka IX k Prilogi VI k Mednarodni konvenciji o preprečevanju onesnaževanja morja z ladij (v nadaljnjem besedilu: konvencija MARPOL). (7)Primerno je določiti stališče, ki naj se v imenu Unije zastopa na 106. zasedanju Odbora za pomorsko varnost, saj lahko predvidene spremembe poglavja II-2 konvencije SOLAS in kodeksa ESP iz leta 2011 odločilno vplivajo na vsebino prava Unije, in sicer na Direktivo 2009/45/ES o varnostnih predpisih in standardih za potniške ladje ter Uredbo (EU) št. 530/2012 o pospešenem uvajanju zahtev o dvojnem trupu ali enakovrednih konstrukcijskih zahtev za tankerje z enojnim trupom. (8)Pri spremembah poglavja II-2 konvencije SOLAS se bodo upoštevali dobavitelji naftnega goriva, ki niso izpolnili zahtev glede plamenišča, ukrepi proti dobaviteljem naftnega goriva, za katere je bilo ugotovljeno, da dobavljajo naftno gorivo, ki ne izpolnjuje minimalnih zahtev glede plamenišča, in dokumentacija o plamenišču dejanske serije goriva pri oskrbovanju z gorivom. Unija bi morala podpreti te spremembe, saj se bo z njimi izboljšala varnost ladij v zvezi z uporabo kurilnega olja ob upoštevanju dobaviteljev naftnega goriva, ki niso izpolnili zahtev glede plamenišča, ukrepov proti dobaviteljem naftnega goriva, za katere je bilo ugotovljeno, da dobavljajo naftno gorivo, ki ne izpolnjuje minimalnih zahtev glede plamenišča, in dokumentacije o plamenišču dejanske serije goriva pri oskrbovanju z gorivom. (9)Primerno je določiti stališče, ki naj se v imenu Unije zastopa na 79. zasedanju Odbora za varstvo morskega okolja, saj bodo lahko predvidene spremembe Priloge VI h konvenciji MARPOL odločilno vplivale na vsebino prava Unije, in sicer na Uredbo (EU) 2015/757 (uredba o SPP) o spremljanju emisij ogljikovega dioksida iz pomorskega prevoza, poročanju o njih in njihovem preverjanju ter spremembi Direktive 2009/16/ES. (10)S spremembo Priloge VI h konvenciji MARPOL bo v sistem zbiranja podatkov o porabi goriva ladij IMO vključenih več informacij o učinkovitosti ladje v zvezi z ogljično intenzivnostjo. Unija bi morala podpreti te spremembe, saj bi informacije o ogljični intenzivnosti ladij zagotovile bistvene informacije o energijski učinkovitosti in učinkovitosti v zvezi z ogljično intenzivnostjo svetovnega ladjevja, zato bi jih bilo treba sporočiti za sistem zbiranja podatkov IMO. (11)Stališče Unije izrazijo Komisija kot opazovalka v IMO in države članice Unije, ki so članice Odbora za pomorsko varnost in Odbora za varstvo morskega okolja IMO ter delujejo skupaj v interesu Unije – SPREJEL NASLEDNJI SKLEP: Člen 1 Stališče, ki se v imenu Unije zastopa na 106. zasedanju Odbora za pomorsko varnost Mednarodne pomorske organizacije (IMO), je strinjanje s spremembami poglavja II-2 Mednarodne konvencije o varstvu človeškega življenja na morju (SOLAS), kot so določene v odstavku 5.13 poročila o 105. zasedanju odbora MSC (MSC 105/20), ter Mednarodnega kodeksa o okrepljenem programu inšpekcij med pregledi ladij za prevoz razsutega tovora in naftnih tankerjev iz leta 2011 (kodeks ESP iz leta 2011), kakor so določene v odstavku 15.12 poročila o 105. zasedanju odbora MSC (MSC 105/20). Člen 2 Stališče, ki se v imenu Unije zastopa na 79. zasedanju Odbora za varstvo morskega okolja IMO, je strinjanje s sprejetjem sprememb Dodatka IX k Prilogi VI k Mednarodni konvenciji o preprečevanju onesnaževanja morja z ladij (MARPOL), kakor so določene v odstavku 7.119 poročila o 78. zasedanju odbora MEPC (MEPC 78/17). Člen 3 1.Stališče iz člena 1 izrazijo Komisija in države članice Unije, ki so članice Odbora za pomorsko varnost IMO, pri čemer nastopijo skupaj. 2.Stališče iz člena 2 izrazijo Komisija in države članice Unije, ki so članice Odbora za varstvo morskega okolja IMO, pri čemer nastopijo skupaj. Člen 4 Ta sklep je naslovljen na Komisijo in države članice.